DA Den Europæiske Unions Tidende C 337/10

Appel iværksat den 3. august 2015 af Diputación Foral de Bizkaia til prøvelse af dom afsagt af Retten (Anden Afdeling) den 19. maj 2015 i sag T-397/12, Diputación Foral de Bizkaia mod Kommissionen

(Sag C-426/15 P)

(2015/C 337/12)

Processprog: spansk

Parter

Appellant: Diputación Foral de Bizkaia (ved abogado I. Sáenz-Cortabarría Fernández)

Den anden part i appelsagen: Europa-Kommissionen

Appellanten har nedlagt følgende påstande

— Den appellerede dom ophæves.

— Den i første instans nedlagte påstand tages til følge.

— Kommissionen tilpligtes at betale sagens omkostninger i forbindelse med sagen i første instans og appelsagen.

Anbringender og væsentligste argumenter

Første anbringende: Der foreligger en retlig fejl ved fortolkningen og anvendelsen af artikel 108, stk. 3, første punktum, TEUF (forpligtelse til forudgående underretning) og konkret udtrykket »indførelse«, som fremgår af nævnte bestemmelse, sammenholdt med udtrykket »at yde« i artikel 107, stk. 1, TEUF, idet Retten har tiltrådt Kommissionens erklæring (den omtvistede afgørelses artikel 2) (1) om, at den anmeldte støtte, som fremgår af kontrakterne, hvilken støtte allerede er blevet indført den 15. december 2006 under tilsidesættelse af forpligtelsen til forudgående underretning, er ulovlig. Der foreligger en retlig fejl, idet det EU-retlige princip på statsstøtteområdet, hvorefter enhver bedømmelse med henblik på fastlæggelsen af det tidspunkt, hvor en statsstøtte anses for »indført«, skal foretages på grundlag af den nationale lovgivning, der finder anvendelse på det omhandlede tilfælde, ikke er blevet anvendt. Der foreligger en retlig fejl, idet begrebet »ulovlig støtte« i artikel 1, litra f), i forordning nr. 659/1999 (2) er anvendt med urette. Legalitetsprincippet er blevet tilsidesat.

Andet anbringende: Retten har begået en retlig fejl ved at støtte forekomsten af »ulovlig støtte« i jordaftalen på bestemmelsen om en frist på 12 måneder. Der foreligger en retlig fejl, idet det EU-retlige princip på statsstøtteområdet, hvorefter enhver bedømmelse med henblik på fastlæggelsen af det tidspunkt, hvor en statsstøtte anses for »indført«, skal foretages på grundlag af den nationale lovgivning, der finder anvendelse på det omhandlede tilfælde, med urette ikke er blevet anvendt.

Tredje anbringende: Der foreligger en retlig fejl, idet det ikke er blevet fastslået, at Kommissionen tilsidesatte det almindelige princip om god forvaltningsskik med vedtagelsen af den omtvistede afgørelse. Der foreligger en retlig fejl, idet der ikke er blevet fastslået en tilsidesættelse af de rettigheder og processuelle garantier, der tilkommer Diputación i sin egenskab af interesseret part i den procedure, der er fastsat i artikel 108, stk. 2, TEUF. Der foreligger en retlig fejl, idet det implicit er blevet antaget, at Kommissionens skrivelse af 15. april 2010 opfylder de krav, der følger af det nævnte almindelige princip. Vigtige beviser er blevet urigtigt gengivet. Den grundlæggende ret til en retfærdig rettergang er blevet tilsidesat. Det har ikke været muligt at føre et forsvar.

(1) Europa-Kommissionens afgørelse C (2012) 4194 final af 27.6.2012 om statsstøtte nr. SA.28356 (C 37/2009) (ex N 226/2009).

(2) Rådets forordning af 22.3.1999 om fastlæggelse af regler for anvendelsen af […] artikel 108 [TEUF] (EFT L 83, s. 1).